CELEX: 32021R2244
Language: et
Date: 2021-10-07 00:00:00
Title: Komisjoni delegeeritud määrus (EL) 2021/2244, 7. oktoober 2021, millega täiendatakse Euroopa Parlamendi ja nõukogu määrust (EL) 2017/625 ametliku kontrolli erinormidega seoses toidus ja söödas esinevate pestitsiidijääkide proovide võtmisega (EMPs kohaldatav tekst)

17.12.2021   
               
               
                  ET
               
               
                  Euroopa Liidu Teataja
               
               
                  L 453/1
               
            
         KOMISJONI DELEGEERITUD MÄÄRUS (EL) 2021/2244,
         7. oktoober 2021,
         millega täiendatakse Euroopa Parlamendi ja nõukogu määrust (EL) 2017/625 ametliku kontrolli erinormidega seoses toidus ja söödas esinevate pestitsiidijääkide proovide võtmisega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 19 lõike 2 punkti a,
         ning arvestades järgmist:
         
                     (1)
                  
                  
                     Määruses (EL) 2017/625 on sätestatud eeskirjad ametliku kontrolli ja muude ametlike toimingute kohta, mida liikmesriikide pädevad asutused teevad eesmärgiga kontrollida liidu õigusnormide järgimist kõikides tootmis-, töötlemis- ja turustamisetappides, muu hulgas toiduohutuse valdkonnas. Selles on sätestatud erinormid ametliku kontrolli jaoks, mida tehakse seoses ainetega, mille kasutamine võib põhjustada nende ainete jääkide esinemist toidus ja söödas.
                  
               
                     (2)
                  
                  
                     Määrusega (EL) 2017/625 jäetakse välja Euroopa parlamendi ja nõukogu määruse (EÜ) nr 396/2005 (2) artikli 27 lõige 1, mis jääb siiski kehtima 14. detsembrini 2022, kui delegeeritud õigusaktiga ei kehtestata varasemat tähtaega. Nimetatud artikli 27 lõikes 1 on sätestatud erinõuded ametliku kontrolli tegemiseks seoses proovide võtmisega toidus ja söödas sisalduvate pestitsiidijääkide analüüsiks.
                  
               
                     (3)
                  
                  
                     Määruse (EL) 2017/625 artikli 19 lõikes 1 on sätestatud kõigis tootmise-, töötlemis- ja turustamisetappides tehtava ametliku kontrolli erinõuded seoses toidus ja söödas esinevate asjaomaste ainete jääkidega.
                  
               
                     (4)
                  
                  
                     Toidus ja söödas esinevate pestitsiidijääkide seire eesmärk on tagada vastavus määrusega (EÜ) nr 396/2005 kehtestatud jääkide piirnormidele ning hinnata tarbijate kokkupuudet pestitsiidijääkidega. Selleks tuleb toidu- ja söödaproove võtta piisaval hulgal ja piisavas ulatuses tagamaks, et tulemused iseloomustaks turgu. Samuti on nõutav, et need proovid võetakse toidutarneahela kõige sobivamas proovivõtupunktis.
                  
               
                     (5)
                  
                  
                     Seega on asjakohane täiendada määruse (EL) 2017/625 artikli 19 lõiget 1, sätestades ametliku kontrolli normid seoses toidus ja söödas sisalduvate pestitsiidijääkide proovide asjakohase võtmisega.
                  
               
                     (6)
                  
                  
                     Kuna määruse (EÜ) nr 396/2005 artikli 27 lõikes 1 sätestatud ametliku kontrolli eeskirjad proovide võtmise kohta ei kehti enam 15. detsembrist 2022, tuleks käesolevat määrust kohaldada alates nimetatud kuupäevast,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2017/625 artikli 19 lõikes 1 sätestatud pestitsiidijääkide ametliku kontrolli eesmärgil peab iga liikmesriik võtma piisaval arvul ja piisavas ulatuses toidu- ja söödaproove tagamaks, et tulemused iseloomustavad turgu, võttes arvesse eelmiste mitmeaastaste riiklike kontrolliprogrammide tulemusi.
            Esimeses lõigus sätestatud proovivõtt peab toimuma tarnekohale nii lähedal kui mõistlikult võimalik.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 15. detsembrist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 7. oktoober 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 95, 7.4.2017, lk 1.
         
            (2)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).